khistorydata/jeongjo-sjw-relations huggingface dataset:
정조 10년
具明謙。以義禁府言啓曰。罪人尹悌東遠地定配事。承傳啓下矣。尹悌東。咸鏡道明川府。遠地定配。而以承傳內辭意。具罪目。依例發遣府羅將。押送配所。何如。傳曰。允。道伯異於他人。素知鷹雀之義。星火赴配。到配後一依罪囚例擧行。無敢以尋常編配樣知悉事。措辭行會。明川太遠。以營下更定配所。可也。
정조 10년
具明謙。以義禁府言啓曰。罪人尹悌東發配草記批旨內。道伯異於他人。素知鷹雀之義。星火赴配。到配後一依罪囚例擧行。無敢以尋常編配樣知悉事。措辭行會。明川太遠。以營下更定配所。可也事。命下矣。罪人尹悌東。咸鏡道咸興府遠地定配。而以承傳內辭意。具罪目。依例發遣府羅將。押送配所之意。敢啓。傳曰。知道。
정조 10년
具明謙。以刑曹言啓曰。因司饔院啓辭。傳通水剌間下人。加刑懲礪事。命下矣。依傳敎各色掌崔四同嚴刑一次懲礪放送之意。敢啓。傳曰。知道。
정조 10년
具明謙。以刑曹言啓曰。依下敎義禁府執吏書吏金重淳。各別決笞五十度。行首羅將朱宇光。守幕羅將金重成等。各別嚴刑一次懲礪之意。敢啓。傳曰。知道。
정조 10년
大司諫金翊休。執義朴廣源。掌令洪樂恒李庚運。持平洪聖淵金遇國。校理金啓洛。副校理趙雲紀。修撰沈晉賢等啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。答三司曰。不允。
정조 10년
大司諫金翊休。執義朴廣源。掌令洪樂恒李慶運。持平洪聖淵金遇國等啓曰。請養遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒設鞫嚴問。期於得情。快正典刑。答兩司曰。不允。
정조 10년
持平金遇國啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請物故罪人國榮。亟施孥籍之典。請還寢李魯春絶島安置之命。亟令王府。設鞫嚴問。期於得情。答府曰。不允。
정조 10년
兵曹判書金履素疏曰。伏以。居諸易流。冬節奄屆。伏惟止慈之慟。撫時冞切。而況在前月以後。群情之驚冤號隕。益復難抑。仍伏念臣至愚極鹵。實不合於百執事之末。而遭遇聖明。致位崇顯濫竿之譏。集木之憂。何嘗一日忘于中。而凡有除命。輒敢冒膺。未或爲占便飾讓之計者。誠以我殿下覆燾之恩。全保之澤。天地於臣也。感戴洪造。銘在心肺。身所以隨處竭蹶。粗效塵刹之報者。只在於殫竭魯鈍。筋力奔走而已。乃者西銓新命。忽及於千萬夢想之外。受符體重。召牌洊降。怵畏義分。章皇出肅。仍値試事。未遑言私。自顧職名。夫豈有一分堪承之望哉。竊念本兵之長。爲任至重。典鈐轄掌財貨。出入侍衛。銓衡靺韋。一或匪其人而冒據。其爲上關邦政。下招物議。誠非細故。若臣者以其才則譾劣無比。以其蹤則罣礙多端。今雖欲策勵庸鈍。開廣見聞。仰副我聖上委畀之眷。其亦末由也已。且臣向叨東銓。猥陳瀝血之懇。屢速違命之科。而畢竟薄勘之恩。蓋出曲念之私。每一思惟。感淚被面。見帶之職。雖曰與前差殊。若其銓選之責則一也。臣何敢拚棄初守。仍因蹲據。玷聖簡而來衆譏哉。噫。臣之毛髮頂踵。罔非君賜。死生夷險。不敢自有。耿耿此心。可質神明。而只緣臣人器不稱。處地難便。每被匪分之除。輒抱循墻之忱。屢瀆崇嚴。尤增惶霣。伏乞聖慈。特垂矝諒。亟遞臣新除職名。仍勘臣瀆撓之罪。俾肅朝綱。不勝幸甚。答曰。省疏具悉。亦云晩矣。卿其勿辭行公。
정조 10년
右尹尹師國疏曰。伏以。文孝世子玄隧已閉。冬序又屆。八域含生。普慟維新。況臣濫躋卿班。實在元子定號之日。區區愛戴之誠。恒倍他人。冤號悲泣。寧欲無生。伏惟我殿下。觸境悲疚。損節必多。耿耿憂慮之忱。日夕靡懈。仍伏念臣向叩憲職。適會登筵。大論方張聲討政急而未及周旋。隨衆徑退。擧措專由於昏憒做錯。非比於尋常。伊後疏啓迭發。聲罪狼藉。臣罪臣固自知。人言固所甘心。而巧避之目。顧瞻之譏。果何爲而至哉。本事實出於無情。群疑及歸於有意。此莫非臣平日言行。不能見孚於同朝之致。反躬自恧。尙誰尤哉。不意天日之明。無微不燭。乍允臺啓。旋降敍命。曲爲之地。自謀何加。第臣孽旣自作。人又不諒。其在自靖之道。惟當屛跡朝端。杜門訟愆。以圖黥劓之補。而日前摠府特授之命。忽下於病伏松楸之際。臣聞命驚惶。不覺感涕之被面也。他不暇顧。來伏私次。短疏自列。見阻喉院。京兆新命。又下此際。而以臣情踪。左右思量。進身無路。召牌之下。不敢冒膺坐犯違傲。尤增死罪。玆敢略入文字。悉暴衷懇。伏乞聖慈。諒臣難强之情勢。削臣所帶之職名。以安私分。以肅朝綱。千萬幸甚。答曰。省疏具悉。卿其勿辭行公。
정조 10년
丙午十月十四日巳時。上御重熙堂。右承旨入侍時。右承旨李亨元。記事官金孝建李崑秀尹行任。以次進伏訖。上曰。禮判入侍。賤臣承命出。與禮曹判書徐有隣。追入進伏。上曰。刑判處義太過矣。有隣曰。人言罔測。故不敢遽然行公矣。上曰。右承旨馳往魂宮墓所。摘奸以來事。分付。命退。諸臣以次出。
정조 10년
丙午十月十四日巳時。上御重熙堂。右副承旨入侍時。右副承旨徐瀅修。假注書朴蓍壽。記事官李宗烈。記注官金健修。以次進伏訖。上命讀諸公事訖。瀅修曰。臣方在推考房。以該房事。有仰達者矣。啓覆每以十月內擧行。而在前或任歉荒之歲。則多有筵稟姑停之例。今年亦是歉歲。何以爲之乎。上曰。度數詳細考出後。筵更奏。可也。仍命退。承史以次退出。
정조 10년
丙午十月十四日申時。上御重熙堂。坐直承旨入侍時。左副承旨徐鼎修。假注書朴著壽。記事官李崑秀尹行任。稟事閣臣徐有防徐龍輔鄭東浚。以次進伏訖。上命判義禁牌去來知入。賤臣承命出。還奏曰。不進云矣。上曰。更爲牌招。內閣問安入之。仍命退。諸臣以次退出。
정조 10년
丙午十月十四日申時。上御重熙堂。玉堂上下番入侍時。行左承旨具明謙。假注書朴蓍壽。記事官李宗烈。記注官金健修。副校理趙雲紀。修撰沈晉賢。以次進伏訖。上曰。玉堂讀書之人。論事之際。必多意見。目今朝象如此。爾等若有可言之事。其奏之。雲紀曰。聖敎至當矣。世道之汚下。莫此爲甚矣。晉賢曰。朝者傳敎觀之。莫非人臣不能對揚之致矣。上曰。深夜召見。意以謂少有助於今日爻象矣。爾等乃反以諂言。肆發於前席乎。沈晉賢之面陰背陽。予所深惡者也。趙雲紀焉敢若是乎。竝卽爲退出。雲紀晉賢趨出。上曰。前刑判口傳付軍職。仍命退。諸臣以次退出。
정조 10년
丙午十月十四日二更。上御誠正閣。左副承旨入侍時。左副承旨徐鼎修。假注書朴蓍壽。記事官李宗烈。記注官金健修。以次進伏訖。上曰。前刑曹判書入侍。賤臣承命出。與李命植偕入進伏。上曰。卿之處義無乃太過乎。命植曰。人臣遭此罔極之言。豈可彈冠束帶。更登筵席乎。上曰。如彼之言。豈足責乎。卿不必更以此事。爲引矣。命植曰。臣在朝六十年來。凡於懲討之事。有倍於他人。而今忽以此。反爲拘勒。私心憤迫。姑捨是。無面可抗於朝班矣。上曰。此不必如是爲說者。命植曰。旣登筵席。以臣區區所懷。敢此仰達矣。蓋以臣疎賤之蹤。果被恩渥。致位至此而無一分報效之事。反致無限困辱。此而恬不知愧。則畢竟狼狽。非止此耳。乞骸之請。頃亦仰陳。到此地頭。尤有所休退之一端矣。伏乞聖明。特垂矜憐。許臣歸畝。是臣區區之望耳。上曰。卿雖欲捨予而去。予何可任卿之歸乎。蓋今番擧措。無足深責於如彼蟣蝨之輩。卿何若是浼浼乎。大抵厥疏中一時字深有所指的者。便同向日李魯春之疏辭矣。此等處。予所切痛者甚焉。蓋以今番蔡濟恭一事言之。頃者賓筵。予所質言者。亦可謂過擧。而此非爲濟恭地。自此朝象。庶可定矣。卿之平日所秉執者。累是懲討一事。故向日蔡濟恭事。卿果獨異於他人。以此之故。不無其報復之理矣。命植曰。下敎至此臣不敢更事他說。而第爲人臣者。坐視凶賊之跳踉。含口結舌。不知懲討者爲是耶。務積誠意。碎首天陛。得請而乃已者爲是耶。臣則但知此箇義理而已矣。臣今衰老。無所用於朝廷。而俄者仰陳之言。亟降矜憐焉。上曰。予豈捨卿乎。如卿者一日在朝。則可安一日。二日在朝。則亦可安二日。卿不必緣今番事。作決歸之計矣。命植曰。臣更當以文字仰陳矣。上曰。雖有文字。予果不欲聽矣。凡今爻象若此。而如卿者又從以去。則其將委責於誰耶。命植曰。累此上煩。實爲惶悚。而臣年已近七十。在世之日不遠矣。及今退去。以保軀命。則是臣深望於殿下者矣。上曰。卿之筋力尙健。予知其久在朝廷矣。深夜召卿。意亦有在。卿無以此事。更爲登聞也。命植曰。承此下敎。不知所措矣。臣有未盡之懷。又當仰達矣。蓋今番蔡濟恭事。爲群下者。實莫知上心之所在矣。國人皆曰可殺。而尙靳一允。臣實愕眙。不知所以矣。上曰。此則俄已悉諭。不必更提矣。仍命退。諸臣以次退出。
정조 10년
行都承旨沈豐之坐。行左承旨具明謙坐。右承旨徐鼎修坐。左副承旨趙衍德坐直。右副承旨徐瀅修坐直。同副承旨李集斗未肅拜。注書金孝建仕一員未差。假注書尹光顔仕直。事變假注書未差。
정조 10년
趙衍德啓曰。明日抄啓文臣課講。何承旨進去乎。敢稟。傳曰。右承旨進去。
정조 10년
徐瀅修啓曰。備邊司郞廳來言。今日賓廳日次。而殿座相値。不得來會云矣。敢啓。傳曰。知通。
정조 10년
傳于具明謙曰。左副承旨入侍。
정조 10년
傳于李集斗曰。當該注書禁推。
정조 10년
傳于徐鼎修曰。承旨前望單子入之。待下批牌招察任。
정조 10년
傳于趙衍德曰。都承旨同副承旨許遞。前望單子入之。
정조 10년
有政。吏批。判書李在簡進。參判沈豐之進。參議李集斗未肅拜。同副承旨徐瀅修進。以曺允大爲校理。申馥爲副修撰。鄭昌聖爲刑曹判書。李命植爲右參贊。趙時俊爲知經筵。尹塾爲掌苑提調。柳光澺爲監察。洪明浩爲承旨。李弘源爲稷山縣監。右承旨徐鼎修。左副承旨趙衍德。右副承旨徐瀅修。同副承旨洪明浩。檢閱李相璜。奎章閣待敎尹行任仍任事。承傳。兵批。無政事。
정조 10년
傳于具明謙曰。兵曹參議前望單子入之。待下批牌招察任。
정조 10년
承旨前望單子入之。沈豐之李集斗落點。吏批。都承旨沈豐之。同副承旨李集斗。
정조 10년
右副承旨徐瀅修疏曰。伏以。臣卽伏見生員鄭櫶等疏本。以喉院之不捧其疏。怵之以壅蔽。憂之以世道。其所爲說。全不相饒。夫尊賢尙德。臣亦豈後於諸儒哉。特以文廟配食。事體至重。向來批旨。姑靳允兪。則只合恭竢處分。不宜屢瀆崇聽。故出納之地。不得不據例退却。今此侵斥何其太不諒也。然在臣廉隅。有難晏然。玆敢略控短章。徑出禁扃。伏乞聖明。亟治臣不職之罪。以謝士論。以靖私義。千萬幸甚。傳于趙衍德曰。儒疏之侵斥。爲其呈徹。遣辭之不審。何必爲嫌。此上疏還給。卽爲牌招入直。
정조 10년
答副校理趙雲紀。修撰沈晉賢疏曰。省疏具悉。昨夜登筵之後。忽呈此疏。爾等名以玉堂。何忍爲此不誠之擧乎。予果使爾等爲此乎。豈勝駭惑。原疏未下
정조 10년
朴蓍壽禁推。代以尹光顔爲假主書。
정조 10년
傳于趙衍德曰。記昔先朝。每因新進去就之慢忽。下敎若曰敎婦初來。大抵新進。卽小官也。凡有召命。義不俟駕。況以注書。身在闕中。設令已申退。何時出牌。尙無動靜。檢閱李相璜。下義禁府推考。以懲稽緩之習。
정조 10년
以假注書朴蓍壽禁推傳旨。傳于徐瀅修曰。分揀
정조 10년
以李相璜囚單子。傳于徐瀅修曰。付過放送。牌招入直。
정조 10년
以忠淸監司狀啓。稷山縣監鄭龍祚罷黜事。傳于沈豐之曰。今日政擇差。仍令當日辭朝。
정조 10년
以咸鏡監司狀啓。象山府院君墓地及奉祀孫。詳問事。傳于徐瀅修曰。令該曹卽爲卜日設行。香祝亦令及期下送。祭文。當製下矣。
정조 10년
以京畿監司狀啓。鰲興府院君房奴子及護喪營吏査問事。傳于徐瀅修曰。各人等竝放送事。回諭。
정조 10년
以忠淸監司狀啓。洪州陞戶炮手。實預換易上送。惶恐待罪事。傳于徐瀅修曰。勿待罪事。回諭。
정조 10년
沈豐之。以吏曹言啓曰。成均館司成閔游。受由過限未上來。西學訓導金敬吾。除拜後過限未上來。竝依例改差。何如。傳曰。允。
정조 10년
徐瀅修。以都摠府言啓曰。今日入直內三廳武兼禁軍及軍兵等。當爲中日習射。而翰林召試親臨相値。不得爲之之意。敢啓。傳曰。知道。
정조 10년
徐瀅修。以兵曹言啓曰。今日烽火時景秋門越邊本曹驛馬。軍營驛卒軰。喂馬之際。不謹㸑火。延及所排草芚三浮。旋卽救滅。雖不至於棟宇。而莫重宮墻咫尺之地。有此不愼之擧。當該驛長。自臣曹各別棍治懲礪之意。敢啓。傳曰。知道。
정조 10년
咸鏡監司鄭民始疏曰。伏以。皇穹不弔。我文孝世子邸下奄棄儲宮。居諸易邁。虞卒遽訖。神人之係望無所。國勢之孤危轉甚。离光日遠。已成千古使我聖上至仁盛德。不得享有其無憂之樂。福善之天。胡寧忍此。帀域含生之倫。莫不奔走叫擗。而況臣久忝閣班。猥叨宮賓。岐嶷之表。屢獲仰瞻。始講之日。亦得傍侍。愛戴之願。頌祝之心。倍切于中。出外數月。忽奉諱音。以五年延頸之忱。遭一朝崩心之慟。驚號殞絶。五內摧裂。而遠滯關塞。官守有拘。旣不得奔赴大庭之班。少伸奉慰之忱。又未得趨參賓僚之列。自效執紼之誠。慟冤未洩。情禮俱闕。南望長號。寧欲無生。伏惟殿下情篤止慈。悲纏無涯。雖聖學高明。理遣有道。而仰念殿宮貽慽。俯顧聖躬之靡依。弸結之哀。必不無制之於外而不能制之於內者。矧今成事已過。萬事陳跡。燕蠖之際。晨夕之暇。廓然而無憑。怛然而有思。觸境而發。自有强排不得者。不知之中。榮衛易損。區區下情。自不勝焦迫悲結之至。仍伏念臣本以無似。濫膺重寄。觸事憒憒。郵罰是俟。迺於擧國哀遑之日。竟失境上待候之禮。初不能明白質問於京司。又不能參量情文之當然。非無意慮之始到。不免因循而致誤。昏迷顚錯。無所逃罪。特蒙涵貸之聖恩。纔止問備之薄勘。且惶且感。措躬無地。噫。藩臣出待。事面不輕。雖在平常無事之時。猶不敢有失。伏況聖駕經宿於郊次。廞儀方戒於隧道。當此時闕此禮。㝠然若無知覺。義分都虧。論其負犯。合被大何。安敢以聖度之曲恕。晏然仍據。不思自訟之道。而飭敎屢下。逋慢是懼。冒沒行部。今纔畢巡。公事旣了。始可言私。玆敢略陳短章。仰請譴何。伏乞聖明。亟遞臣職。仍治臣罪。以肅朝綱。千萬幸甚。臣無任云云。答曰。省疏具悉。未見卿久矣。豈不欲召還。而民事不可付之生手。卿其勿辭。限瓜着意察任。
정조 10년
大司諫金翊休。執義朴廣源。掌令洪樂恒李庚運。持平洪聖淵金遇國。校理金啓洛。副校理趙雲紀。修撰沈晉賢啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。措辭見上答曰。不允。
정조 10년
大司諫金翊休。執義朴廣源。掌令洪樂恒李康運。持平洪聖淵金遇國啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請遲晩後物故罪人啓能。亟孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府設鞫嚴問。期於得情。快正典刑。措辭見上答曰。不允。
정조 10년
掌令李庚運啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請物故罪人國榮。亟施孥籍之典。請還寢李魯春絶島安置之命。亟令王府。該鞫嚴問。期於得情。措辭見上答曰。不允。
정조 10년
丙午十月十五日辰時。上御熙政堂。親臨翰林召試入侍時。行都承旨李秉模。右承旨李亨元。左副承旨徐鼎修。右副承旨徐瀅修。記事官金孝建李崑秀尹行任。監春秋館事李福源金熤。知春秋金華鎭。同春秋李崇祐沈豐之。藝文提學兪彦鎬。弘文提學徐有隣。奎章閣提學李性源。直閣鄭大容。對讀官趙雲記沈晉賢。以次進伏訖。福源曰。臣不忠無狀。自陷大過。而宜被嶺海之誅譴。而晏然登對。惶愧欲死矣。上曰。過矣。卿特以地位與庶僚有異。故向有責備之言矣。懸御題後。仍卽內入諸臣以次退出。
정조 10년
丙午十月十五日未時。上御重熙堂。右副承旨入侍時。右副承旨徐瀅修。記事官金孝建李崑秀尹行任。以次進伏訖。上曰。新除授檢閱李相璜牌招。出榻敎上曰。右承旨入侍。賤臣承命出與右承旨徐鼎修追入進伏。命書傳敎曰。奎章閣待敎尹行任仍任前職。牌招察任。命退。諸臣以次出。
정조 10년
丙午十月十五日二更。上御重熙堂。坐直承旨入侍時。右副承旨徐瀅修。假注書尹光顔。記事官尹行任李相璜。以次進伏訖。上命書傳敎曰。有罪者斥之。無累者用之。朝廷之擧措。赫然一出於正。無以貴近假貸。無以疎遠誤罹。則頹綱可振。囂俗可靖。而六七年來。不幸世故之多端。一任群下之紛競。予亦豈無所以而然哉。拯救方便之策。無出休養生息四字。含容之過而爲姑息。淟涊之過而爲羈縻。喣濡養禍。䵝昧難明。期所救弊者。反歸生弊。前月賓筵。予有質言之擧。豈云得已。政欲使無累免䵝昧。自此爻象稍舒。獨奈金宇鎭之有罪。喣濡而作一未了之案。是豈保渠家全世臣之本意也。渠罪渠自知之。不必多費辭令。而往在庚子春樂純之見黜也。大臣與聞始末。渠以大臣之子。在邇列矣。伊時甄用故相諸人。蓋鎭敲撼之黨議。則渠果無荷杖之計乎。擬帥似出於市恩。覆逆不幾於偸鈴。情態雖不堪正視。此猶屬兒少迷藏之習。而噫。丙申師翰之獄。朝家恭默中臨決。是誠不忍言不敢道。而渠忽以治此獄。爲頌功德之資。暗地發尊號之議。欺君瞞父。啓草已成。渠雖急於掩跡。寧忍爲此叵測之事。甘自歸於得罪君父乎。予果招詰其故。嚴加訶斥。如有一分省覺。更安敢抗顔筵席。而事實謂人莫我知。依舊翺翔。自同平人。殆若無故見過爲時所擯者。固萬萬放恣。而況於宮筵說話。曲費商量。拔之塗泥。置諸袵席。渠所圖報之者。丕擬肝腦塗地。而不惟反是。妄肆益甚。甚至日前行政。達宵困我而力抗之不已。無憚又極矣。此無它。朝廷不足畏也。一世亦可欺也。往古來今。喣濡如宇鎭。養禍如宇鎭。而任渠滋長。竟至莫可救藥。則是因予少不忍。貽渠家無限狼狽。殊非從前眷待領府之意。一番勘過。俾圖自新。使有罪者。曉然知無或假貸。此不但刑政。得免失平。頹綱囂俗。庶幾有一變之效。宇鎭一人之外。豈更有連累之患。以負予咸囿之苦心乎。前參議金宇鎭。亟施削版之典。上命退。承史以次退出。
정조 10년
行都承旨沈豐之坐。行左承旨具明謙坐。右承旨徐鼎修坐。左副承旨趙衍德坐。右副承旨徐瀅洙坐直。同副承旨李集斗坐直。注書金孝建仕一員未差。假注書尹光顔仕直。事變假注書李德鉉仕。
정조 10년
傳于徐鼎修曰。課講入侍。
정조 10년
傳于李集斗曰。明日由月覲門展拜。該房知悉。
정조 10년
徐鼎修。以禮曹言啓曰。因咸鏡監司鄭民始狀聞。象山府院君墓致祭。令該曹卜日設行。香祝。亦令及期下送。祭文當製下事。命下矣。致祭吉日。令日官推擇。則來十一月初七日爲吉云。以此日設行。而獻官依下敎。以道內守令中曾經承旨之人塡差。祭物及執事官。亦令本道差定進排。待香祝下去。設行後卽爲狀聞之意。竝以分付。何如。傳曰。允。
정조 10년
具明謙。以備邊司言啓曰。守禦廳畿內所在屯稅雜穀。亦依準折定價。貿取便否。依下敎關問本道矣。卽見京畿監司徐有防報備局辭緣。則以爲折米之法。租粟一石取米六斗。稷一石取米四斗。太一石取米七斗五升。而米一石價。假令爲五兩。則各穀準折。租粟一石價爲二兩。稷一石價爲一兩三錢零。太一石價爲二兩五錢。而目下市直。近峽處。太粟不過爲一兩四五錢。稷爲一兩一二錢。今若以準折之法。比諸市直。則所添通計爲累千兩。且雜穀。從市直之請。初非今年之創行。一遵癸卯之已例。雜穀準折一款。非所可論爲辭矣。畿內歉荒之狀。無異壬癸。而且無它道之移轉。只就道內所出穀物。東西拮据。則該廳事勢。雖曰悶迫。亦不暇恤。畿內所在守廳屯稅雜穀。一依癸卯已行之例。從市直給價。俾補賑資之意。分付。何如。傳曰。允。
정조 10년
李集斗。以弘文館言啓曰。新除授副修撰申馥。卽爲牌招察任。何如。傳曰。允。
정조 10년
李集斗。以弘文館言啓曰。新除授校理曺允大。時在忠淸道恩津地。經筵入番事緊。請斯速乘馹上來事。下諭。傳曰。依啓。
정조 10년
李集斗。以兵曹言啓曰。明日武臣堂上朔試射日次。故試官望。備擬受點矣。景慕宮展拜相値。不得爲之之意。敢啓。傳曰。知道。
정조 10년
李集斗。以御營廳言啓曰。今十月十七日景慕宮展拜時。依兵曹節目。集春營入直軍二十名。領軍把摠李燁。哨官李明祿率領。月覲門左邊設布帳外排立。東營入直軍三十名。入直把摠李長煜。哨官蔡述夏率領。宮大門外把守。而竝待標信出用。解嚴後還入直間。集春營哨官李夏芳。東營哨官金啓漢代直之意。敢啓。傳曰。知道。
정조 10년
李相璜遷轉。代以李德鉉爲假注書。
정조 10년
徐瀅修啓曰。卽者中樞府錄事來言。領府事金尙喆。以爲。卽伏見俄下傳敎。不善敎子。辜負罔極之聖恩。莫非臣難赦之罪。萬萬震薄。求死不得。席藁金吾門外。恭竢鈇鉞之誅云。係是大臣去就。敢啓。傳曰。勿待命事。遣史官傳諭。
정조 10년
徐瀅修啓曰。卽者中樞府錄事來言。領府事金尙喆。以爲。罪負至重。鈇鉞不加。至下勿胥命之敎。而未蒙威罰之前。莫非臣席藁俟勘之時。偃處城闉。萬萬不敢。逬出郊坰。恭俟金木之誅云。係是大臣去就。敢啓。傳曰。卿何若此。卽爲入城事。更遣史官傳諭。
정조 10년
大司諫金翊休。執義朴廣源。掌令洪樂恒李庚運。持平洪聖淵金遇國。校理金啓洛。副校理趙雲紀。修撰沈晉賢啓曰。請黜置罪人鄭致達妻。亟令王府夬正典刑。以洩神人之憤。請物故罪人德相。亟施孥籍之典。答曰。不允。
정조 10년
大司諫金翊休。執義朴廣源。掌令洪樂恒李庚運。持平洪聖淵金遇國啓曰。請養遂獻遂。竝令王府設鞫嚴問。還寢會遂絶島定配之命。仍令王府設鞫得情。請還寢李觀源定配之命。更令王府設鞫得情。請遲晩後物故罪人啓能。亟施孥籍之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府夬施孥戮之典。請正刑罪人福榮。亟令王府。夬施孥戮之典。請亟令王府夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府設鞫嚴問。期於得情。夬正典刑。答曰。不允。新啓請金宇鎭絶島安置事。無批答還下
정조 10년
執義朴廣源啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府設鞫得情。夬正王法。請物故罪人國榮。亟施孥籍之典。請還寢李魯春絶島安置之命。亟令王府設鞫嚴問。期於得情。答曰。不允。
정조 10년
大司諫金翊休。執義朴廣源。掌令洪樂恒李庚運。持平洪聖淵金遇國啓曰。臣等俱以無似。猥叨言地。義重沐浴。鎭日詣臺。粗效懲討之誠。而卽伏見傳敎下者。惟彼金宇鎭之背君負國樂禍弄權之罪。罔有紀極。在法難貸。竊不勝駭憤之至。雖其職秩差卑。罪犯至重。旣不可以一司單啓。諫院則無城上疏。亦不可以俱發。故臣等相率合辭。齊請島置矣。不惟不賜允可。至有啓本還下之命。臣等滿心惶懍。繼以訝惑。聖念雖出曲保。公法有難寬貸。安置之請。亦云差輕。齊討之論。在所不已。只緣臣人微言輕。不能見孚之致。其何可一刻抗顔。仍冒於臺次乎。請命遞斥臣等之職。答曰。爾等不知合啓之體重乎。此已大是妄率。處分律名。卽十分審量者。俄者口傳下敎。烏可已乎。爾等避辭中。無城上所。故爲合啓云者。難免妄發。依啓。
정조 10년
李集斗啓曰。臺啓事體。何等至重。而有此誤書之擧。不可無警。當該注書推考。何如。傳曰。允。
정조 10년
八道儒生生員鄭櫶。進士沈益賢。進士朴永源。幼學趙潝。幼學金擇鳴。幼學韓東冕。幼學柳震哲。進士李永源。幼學趙命復。幼學金履鏽。幼學元在明。幼學沈樂賢。幼學鄭鑄。幼學元在長。幼學權大應。進士辛耆寧。生員朴夏鎭。進士權太應。幼學權丕應。幼學元在常。幼學沈順賢。幼學沈英之。幼學李顯昌。幼學元在哲。幼學李澋。幼學元最鎭。幼學尹盛烈。幼學兪漢寔。幼學李鎭僖。幼學李昌錫。幼學李賢模。幼學鄭龍煥。進士吳燧。幼學洪聖烈韓錫九韓宗洙丁達亨洪萬榮金樂敎金在鉉金重旭。生員李東運李箕采洪聖肇。幼學黃乃正。進士李海魯。幼學權夢庚李楨彬權漢仁李福彬安宗述。進士朴敦浩。幼學閔百敬。進士崔壽亨。幼學李命升。幼學金炯李壽欽金宗李聖紀韓宗鎬。幼學韓永吉。進士李宅永。幼學鄭錫煥金弘淳。進士金宗鏞。幼學韓彦洙。進士趙鎭奎。幼學韓範相金弘道李景春金弘潗韓薄海元重仁韓洙李景雨趙泰觀。進士兪豐柱韓鼎維。幼學金樂得金達淳閔致謙朴鵬壽兪文煥吳覺常高鎭翼金銇高鎭宇金鋪金釻高興濟金履休金宗澤李禹圭元在行金塾鎭金命海高鎭河崔鍾貞李光疇金基胤李載玉洪履鼎元在亨兪漢昉閔益鎭兪鉉承李鎭億趙命益。進士李永源。幼學兪擎柱李錫五吳在周趙命龍鄭在儞曺光夏鄭載心。進士李文彦姜弼彦申景源李一海。幼學李宜衡李宜默金廷熤李熙采李熙集趙錪鄭百福鄭商霖尹濟宇洪啓尹崔厚允朴師孔李東赫吳孝常李大濟金鈾李克謙兪墣魚錫瑾朴師英朴潑源朴赫源曺光楫朴東老李學洙李宗洙金尙鳳安好箕鄭宅斌魏道彰金始南梁漢明尹德雨任廷麟。進士履祥閔百彙。幼學吳德輈郭天民朴弼瑞黃一漢白師澤金柱天朴最鎭柳永履曺應龜鄭敬達朴慶運具靜鎭李命行蘇洙喆李得一羅處義趙玉柳道性宋玉休李懋性。進士李基祐。幼學李章烈柳鎭權宋甲休李東錫金敬祚崔容肅李秉直李性默鄭宅祚金致大韓思喆鄭鳳燦朴慶宅崔驥之安命宅奇商泰崔宗極奇學祿金命燮高廷獜李時元李維坤鄭潤邦宋益盛李成泰宋益佐宋守宅李國燁高天明李喆元崔源之柳在濟奇商履朴文煥高一喬鄭演東鄭仁述李永根朴燦鎭韓思默金申永曦朴昌佐丁胤錫金柱範朴宗喆金以鉉韓國車金柱旻李陽濟廉宗集閔令儒廉宗性金之獜柳文采李赫臣李人垕文喜翼具頤鉉韓處洙韓宗洙柳星一羅得絅奇錫垕金煥朴光運崔裕東宋相璵任泓鄭明遇洪鼎周河應九張漢師李象孝蘇光宅李象斗李象珪盧廷桓張大輝安思一張燦韓萬祚蘇光䢰張夢瑞李載煥盧采金樂鍾盧桂金敬良盧穉李廷瑞許曄盧箕垣張溟翼盧廷文邊植金希鍾李可學吳彦聖李可春金載星柳春喜陳光岳黃𤧣邊光夏金壽民韓弘德金挺洙丁弼良盧崔綱奎金星燮李榮宅崔致賢韓錫範李五奎韓東冕白宗賢李光文金精海安思億宣日德魏栢昇白載垕任命銓魏思鳳宣始德金德光李憲徵李復顯文泳光魏命慶金夢益白寬垕金夢龍宣光天鄭壽亮金最鳴尹胄淵。進士廉相五任榮材。幼學張昌福梁寶仁。進士鄭桔朴虎瑞鄭忠煥。幼學梁學默柳道弘。進士李敬緝曺翊鉉南熤。幼學文喜玉柳逵。進士李志德鄭潤吉朴聖溵李昌尹重鉉金義集李瑀朴纘赫崔祥翼。幼學崔維翰曺榮杰。進士金基魯柳善性奇泰元。幼學朴承赫李仁近。進士閔趾孝。幼學愼命天柳宗坤崔宅之朴思永吳伯臣尹坪。進士林翰儒崔景祿林在恒。幼學徐命八鄭榮朴守儀李台鎭安昌善。進士任興源洪一河楊宗楷。幼學尹瑞赫楊秀一。進士楊善泰裵褧李標。生員李海根。幼學曺文拭成虎一鄭杞曺光汶黃珪趙宣進。進士康伸。生員康致肅。幼學尹得五。進士申憘李一燧金希八。生員吳希集張漢鳳。幼學朴春源崔一曾朴運。進士房弼彦梁性本。幼學朴東默全光鼎。進士奇繼商愼師俊。生員羅鏡祚金吉羽閔哲儒朴良德。幼學李可文。進士朴虎瑞。幼學朴乃錫等疏曰。伏以。公義之在天下。猶水在地中。始雖久湮。終焉必達。達則不可遏。乃理勢然爾。先正臣文靖公金獜厚從享文廟之論。蓋已百有餘年。是故雖以臣等賤陋之蹤愚迷之見。亦有好德之性衛道之誠。八路同聲。千里繭足。八朔叫閽。一朝得徹。事不偶然。若有所待。公議之久屈方伸。此其機也。及承聖批。若曰。文靖之造詣。予嘗所尊慕。然從享。大典禮也。幾百年未遑之擧。今豈可輕議。凡此二十九字。文理嚴密。旨義淵深。可與二典三謨。相表裏。而重其事嚴其禮之聖意。又竝行而不相悖。大哉。王言。一哉。王心。臣等之榮感攢祝。返有多於遽然得請。於是乎臣等雖欲不復言。得乎。嗚呼。先正臣道德之允合於從享。我聖上。固已默量而心許之矣。而特聖意有在。未之輕許。則其所以未許。乃所以深許也。聖明已知之。臣等已言之。今無容復事疊床。而惟百年人心之咨嗟慨惜。鬱結不解者。則別有說焉。噫嘻。惟天於先正臣。若將有所爲。鍾之以山河之正氣。賦之以純粹之美質。成就道德。藴抱經綸。而生不得展布於明時。歿不得腏享於聖廡。長使志士掩抑於穹壤之間。此其理何哉。雖然東方之人。至今知義理倫綱之重者。莫非先正踐履樹立之攸賜。則躋享與否。於先正何有。而在後人崇報闡揚之義。惟有此一道理。或者天意其在斯歟。伏惟殿下。試於淸燕之暇。淵乎其念及於此。則必有所慼慼然感動於宸衷者。而其所允許。更不待臣言之畢矣。鳴呼。道學也。節義也。文章也。有一於斯。猶足名世而傳後。況兼備而竝有之者。歷數今古。惟一文靖而已。是以文正公臣宋時烈。撰其碑文。首發此義而至有曰。天佑我東。鍾出河西金先生。文成公臣李珥則曰。淸水芙蓉。光風霽月。出處之正。海東無與倫比。大抵文章餘事。固不暇論。而道學節義。本非二物。先正之辦得大節。怟自道學中做出來者。而蓋緣世敎旣衰。知德者鮮。又其樹立本末。泯焉無跡。民無得以稱焉。故數百年來。眞知先正者。惟有李宋兩先正而已。何幸今日。聖明在上。精義入神。辭令文章。動合天則。而今年春賜祭文中。大本中正之句。隻手三綱之褒。眞所謂分金枰出。俟百歲而不惑者也。使先正而有知得此。於敵以下。猶當以爲朝暮遇。況以臣子而得之於君父者乎。然則以我聖上君師之丕責崇儒重道之苦心。亟擧表章之典。直接乎孔聖之門墻。使天下後世知道學之積於中而出處之得其正。則已往之未遑。安知其非有待於今日耶。先儒之正論。已久矣。多士之封章。亦屢矣。而每値事故。一未登徹。留作傳來未遑之典。今始一徹於九旒之下。此殆天所以誘之也。嗚呼。聖朝歷年以來。典禮之不遑於前而行於後者亦多矣。在昔五賢之躋。其後四先正之享。率多百有餘年後始擧。況以先正臣德業之盛。値我聖上文明之會。不先不後。千載一時。則雖使初疏而便許。亦未見其有欠於愼重之道。而殿下猶以輕許爲嫌。則其所以待先正者至矣。今若於臣等之再籲而允之。則愈見其事禮之爲嚴且重。而今日之擧。尤豈不有光於前日之未遑耶。臣等以螺蟻之微。犯雷霆之威。輒冒萬死。敢此再瀆。此非爲先正一人地也。乃所以爲斯文也。非但爲斯文也。實所以爲世道也。殿下試以此事。下詢于在朝。則三司百僚。夫孰曰不可。廣詢于在野。則山林之士。田廬之氓。必皆曰。今又不遑更待何時。伏願聖明。軫百年久鬱之公議。循一國大同之群情。特命有司。亟許先正臣文靖公金獜厚從享文廟之典。以重吾道。以光世敎。千萬幸甚。臣等之初疏伏閤。已閱八朔。而終不捧納。故不得已論斥喉院。而不惟不賜罪罰。乃反特賜嘉奬。諭以遣辭不猛。仍降優批。大聖人處分。孰不欽仰。而今此京外之諸儒。擬請先正之從享。而公議齊發。咸聚京師。一番陳章。旋卽散去。雖非誠實底道理。故再爲修疏。來伏闕下。已至兩朔。而職在惟允者。不有向日飭敎。又復一味延拖。誠莫知其意之所在也。臣等之留在都下。幾已周歲矣。竊伏覸近來喉司。以姑息。便爲時體。以糊塗。看作能事。轉相推諉。玩愒時日。故竝與此等儒疏。而若是沮遏。寧不慨然乎。使承宣之臣。本自章甫而釋褐。則其所以尊賢而尙德者。亦似不後於臣等只緣視政院如傳舍。看義理如弁髦。而壅蔽之習。已成痼弊。識者之憂嘆。不但在於臣等疏之不捧而已。堂堂聖朝。將焉用彼承宣爲哉。竊爲世道憂之云云。
정조 10년
丙午十月十六日辰時。上御熙政堂。親臨日次。儒生殿講入侍時。考官領敦寧洪樂性。吏曹判書李在簡。禮曹參判申大升。參考官行副司直朴天衡金載人洪仁浩。兵曹參知柳誼。行都承旨沈豐之。行左承旨具明謙。右承旨徐鼎修。左副承旨趙衍德。右副承旨徐瀅修。同副承旨李集斗。記事官金孝建。假注書尹光顔。記事官李崑秀李相璜。原任提學徐浩修。直提學李秉模。直閣鄭大容。原任直閣金載瓚徐龍輔。待敎尹行任。以次進伏訖。上曰。抄啓文臣課講。於軒上東偏爲之。可也。樂性進前曰。近日聖體。若何。上曰。一樣矣。樂性曰。王大妃殿氣候。若何。上曰。一樣矣。樂性曰。惠慶宮氣候。若何。上曰。一樣矣。上曰。卿見夜下傳敎乎。樂性曰。未及見矣。上曰。卽金宇鎭處分事也。見之。可知其事矣。傳敎本意。大槪以近來朝廷。有大事二件。有罪者罪之。無累者用之而已。有罪而不罪。則有喣濡養禍之患。無累而不用。則致䵝䵢難明之歎。雖知其如此。而不能夬決者。蓋欲休養生息而然也。以向來重臣事言之。殆同鷄肋。不可任置。故屢費辭敎。今至妥帖。而喣濡養禍者。亦不可不處分。故果有此傳敎矣。金領府事。予所平日眷待者。何如。而用法之道。必先自貴近始乃可。故不得饒貸矣。然而止於末勘削職者。意有在焉。於渠亦一番勘過爲幸矣。如腫未潰。決之。則可愈矣。卿見之。可知予意矣。仍命豐之讀金宇鎭削職傳旨。讀至甄用故相云云。上曰。卿領悉此語否。其時樂純黜而領府事入。故相。卽判府事李徽之也。朝廷自有色目。故相卽四大臣家也。及金鍾秀諸人。皆於其時引用者。蓋欲鎭定敲撼之黨議也。荷杖云云。卽諺所謂賊反荷杖也。樂性曰。臣昏聵善忘。未能領會矣。讀至尊號之議云云。上曰。丙申春獄。卽不忍言之說也。渠乃以掩迹之計。忽以此事。發尊號之論。將使予作何如人乎。試爲招問其狀。則纔數語而卽爲走出。人臣遭此境界。當如何。而其後揚揚無忌。反若高自標致者然。若有一分嚴畏之心。則豈敢如此乎。況宮筵說話之後。朝家之爲渠地者。何如。而不思報效。一味放恣。至於向日尹光普趙濟魯擬望之事。卿等必謂之欲免謗於渠之親舊而然。而實不然矣。就使不但用二人。竝與二人義理而爲之。固不必責。但渠是何人而敢爲此疑亂之手段。欲掩人耳目乎。近來朝無戚里。只出入邇列之人。爲近臣。而渠以近臣。負犯如此。此豈可容貸乎。必一番被罪。然後渠亦或自怨自艾。且使廷臣知警也。卿等亦另念焉。毋論此邊彼邊。從今以後。皆究竟矣。卿雖非時任。須相與着意。務爲鎭定。所謂偏邊。何處出來乎。自今更勿爲偏論也。樂性曰。臣果未知宇鎭之罪狀如許矣。殿下之今日處分。但止削版者。雖仰認聖意之有在。而必須罰當其罪。乃可以懲之矣。上曰。竄配則可爲。而念其父。故不爲矣。上曰。洪義榮。姑未到配矣。樂性曰。渠之恩譴。非罪伊榮。聖恩罔極。臣以關膈症委苦。而今日不敢言病。自力入來者。專爲惶感之極矣。上曰。卿就坐考講。可也。豐之瀅修執冊。館學寄齋儒生及齋任儒生等。以次入講訖。上命退。諸臣以次退出。
정조 10년
丙午十月十六日未時。上御重熙堂。禮房承旨入侍時。右副承旨徐鼎修。記事官金孝建尹行任李相璜。以次進伏訖。上命相璜曰。汝馳往慶熙宮。摘奸以來。而如未及入侍未退之前。當禁推。斯速往來。可也。命退。諸臣以次出。
정조 10년
行都承旨沈豐之坐。左承旨徐鼎修坐。右承旨柳誼坐。左副承旨趙衍德坐直。右副承旨徐瀅修坐。同副承旨李集斗坐直。注書金孝建病一員未差。假注書尹光顔仕朴蓍壽仕直。事變假注書李相璜仕。
정조 10년
大駕詣景慕宮。展拜罷後。奎章閣政院玉堂藥房口傳問安。答曰。知道。還宮後。奎章閣政院玉堂藥房口傳問安。答曰。知道。
정조 10년
李集斗啓曰。大司憲鄭好仁未肅拜。執義掌令持平未差。監察茶時之意。敢啓。傳曰。知道。
정조 10년
趙衍德啓曰。來二十一日。朝參日次矣。敢稟。傳曰。停。
정조 10년
柳誼啓曰。來二十一日。輪對日次矣。敢稟。傳曰。爲之。
정조 10년
徐瀅修啓曰。禁衛營御營廳將官來言。今日本營軍兵。日次私習云矣。敢啓。傳曰。知道。
정조 10년
沈豐之啓曰。左參贊李命植。除拜後。過三日。不爲出肅。依定式推考警責。仍卽牌招察任。何如。傳曰。允。
정조 10년
趙衍德啓曰。合辭方張之時。兩司無詣臺之員。事甚未安。今日政。新除授臺諫。竝待下批牌招。大司憲鄭好仁。一體牌招。何如。傳曰。允。
정조 10년
傳于徐鼎修曰。出宮門路。以協陽門爲之
정조 10년
有政。吏批。判書李在簡進。參判參議未差。左承旨徐鼎修進。以李秉模爲吏曹參判。李時秀爲吏曹參議。柳誼爲大司諫。兪彦脩爲執義。金星甲鄭景祚爲掌令。鄭來百朴宗正爲持平。李鼎德爲修撰。姜垣爲司成。李亨正爲刑曹正郞。朴興福爲典籍。鄭萬始爲副修撰。
정조 10년
兵批。判書金履素。參判李在學病。參議李亨元入直進。參知未差。左副承旨趙衍德進。副護軍單朴廣源李庚運洪樂恒。副司直單金翊休洪聖淵金遇國。
정조 10년
傳于李集斗曰。明日出宮門路。以賓陽門爲之。
정조 10년
李集斗。以訓鍊都監言啓曰。今十月十八日。春塘臺專經武臣親臨試射時。依兵曹節目。金虎門軍九十名。弘化門軍十名除出。把摠崔秉敎。哨官具世爀率領。馬路作門。雜人一切嚴禁。事畢後還入直所。而竝待標信擧行之意。敢啓。傳曰。知道。
정조 10년
答左議政李福源箚曰。省箚具悉卿懇。近日處分。槪出於洞示剖判。惟黜惟陟。無欲依違。賁然改觀之美望。在揆地之協贊。此豈卿言私之時乎。金宇鎭之被勘律名。自有商量者存。卿其安心勿辭。卽起視事。仍傳曰。此批答遣史官傳諭于左議政。原箚未下。
정조 10년
答大司憲鄭好仁疏曰。省疏具悉。日昨金宇鎭處分。了一未了之案。欲望朝象淸明人心底定也。傳敎中保渠家全世臣云云。宇鎭一人外豈更有連累云云者。正謂此也。且其勘罪擬律。自有斟量。到今在臺閣者。紛然迭討。一循例套。則大非予矯俗定規之本意。卿須與僚臺曉然知予一副當牢定也。疏語略及參政之判堂。此何故也。此判堂。卽荷杖中一人。得無爲建德報仇之嫌乎。不徒此之爲然。近來朝著。無彼無此。擠軋之習。殆甚於進退之時。此又予擬方痛革之。一大商量。要使廷臣傾聽。原疏未下。
정조 10년
副校理趙雲紀。修撰沈晉賢等箚曰。伏以。臣等日昨以金宇鎭事。疏陳必討之義。而文辭短拙。不能盡滔天之凶。試意淺薄。未得誅背國之惡。批旨論責。慙惶靡措。昨又伏見傳敎下者。宇鎭覆載難容之罪。始彰著無餘。而臣等前疏草率不誠實之失。尤無所逃。尙幸公議出於執法之地。合辭重其聲討之義。庶幾王章亟行。輿憤有洩。而豈意原啓旣徹而還下。諸臺自列而斥遞。夫宇鎭之稔惡。專由於上之包容下之依違。而今此齊發之論。尙云晩矣。島置之請。猶失太寬。何殿下又復以包容之德。一任其滋蔓而難圖也。以宇鎭之負犯。翶翔於朝行。歷揚於華要。跳踉躑躅。無所不爲者。今幾年矣。席父勢而爲鬼爲蜮。背君恩而乍東乍西。荷杖之計。放恣之極也。偸鈴之態。妖邪之甚也。若渠構成啓草一款。噫嘻。是可忍也。孰不可忍也。渠亦北面而事吾君者也。以何心腸。以何計較。敢爲此不敢言之言耶。掩跡之謀。如見肺肝。無君之心。不畏斧鑕。臣等伏讀傳敎至此。心骨俱顫。益痛辨之之不早。知之之太後。與此窮凶極惡之賊。一天而共戴。同朝而苟活。不忠不誠。生不如死。至於宅心之凶祕而壠斷於左右之間。行己之詭譎而迷藏於陰陽之界。一政二政。無所顧忌。意在籹拙。則所檢擧者。豈其本情。計出求媚。則所通擬者。是誰門徒。手脚之閃倏。吁其叵測。隄防之壞破。良亦寒心。此在渠雖屬薄物細故。而其爲壞亂時象助成世變之罪。安得免王朝之所必誅耶。傳敎若曰。宇鎭有罪喣濡。作一未了之案。噫。宇鎭之爲宇鎭者。政由喣濡之太過耳。殿下旣知其情狀而言之矣。又擧其罪惡而懲之。而止於削版者。果可以了其案乎。若以其父之位忝大官年且老耄。曲貸其子之顯誅。且恕其父之見瞞。則蓋此啓草。子雖構之。父將啓之。如是而尙可歸之於瞞其父而薄其勘乎。殿下又以宇鎭官卑。不宜合討。此又有不然者。夫罪重惡極。則雖如李觀源之白徒。猶且合啓。況宇鎭。官是大夫。罪是國賊者乎。諸臺避辭。不以此爲援。以一司無城上所。自引而退。何其苟且之甚也。伏願聖明。亟揮乾斷。特循兩司所請。使人心懲創。國綱尊嚴。不勝幸甚。答曰。省箚具悉。須見憲長批也。
정조 10년
丙午十月十七日辰時。上詣景慕宮。展拜入侍時。行都承旨沈豐之。行左承旨具明謙。右承旨徐鼎修。左副承旨趙衍德。右副承旨徐瀅洙。同副承旨李集斗。記事官金孝建。假注書尹光顔。記事官李崑秀李相璜。直提學李秉模。原任直閣徐龍輔金載瓚。直閣鄭大容。待敎尹行任。以次詣閤。上以小輿出協陽門。由月覲門詣景慕宮。展拜如禮訖。上升詣廟內奉審訖。上還齋室。少選。由前路還宮。諸臣以次退出。
정조 10년
丙午十月十七日巳時。上御重熙堂。左副承旨入侍時。左副承旨趙衍德。記事官金孝建李崑秀尹行任。以次進伏訖。上曰。下番何不入來。衍德曰。入於抄啓文臣課講處所矣。上曰。講員幾人。衍德曰。六人云矣。上曰。政官入來乎。衍德曰。入來。已爲開政矣。命退。諸臣以次出。
정조 10년
丙午十月十七日申時。上御重熙堂。禮房承旨入侍時。右承旨徐鼎修。假注書朴蓍壽。記事官李崑秀李相璜。待敎尹行任。以次進伏訖。上曰。下番翰林。馳詣孝昌墓文禧廟。奉審摘奸以來。相璜承命出去。上命書傳敎曰。左承旨許遞。前望單子入之。待下批牌招察任。上曰。以柳誼頒布。鼎修曰。明日門路。以何門爲之乎。上曰。以賓陽門爲之。仍命退。諸臣以次退出。
정조 10년
丙午十月十七日初更。上御重熙堂。坐直承旨入侍時。左副承旨趙衍德。假注書朴蓍壽。記事官李崑秀尹行任。以次進伏訖。上命讀諸公事。仍命退。諸臣以次退出。
정조 10년
行都承旨沈豐之坐。左承旨徐鼎修坐直。右承旨柳誼坐直。左副承旨趙衍德坐。右副承旨徐瀅洙坐。同副承旨李集斗坐。注書金孝建病一員未差。假注書尹光顔仕朴蓍壽仕直。事變假注書李相璜仕。
정조 10년
趙衍德。以都摠府言啓曰。今日入直內三廳武兼禁軍及軍兵等。當爲中日習射。而春塘臺親臨專經武臣試射相値。不得爲之之意。敢啓。傳曰。知道。
정조 10년
柳誼。以弘文館言啓曰。新除授修撰李鼎德。時在慶尙道慶州地。經筵入番事緊。請斯速乘馹上來。下諭。傳曰。依啓。
정조 10년
傳于柳誼曰。坐直承旨入侍。
정조 10년
以專經武臣試射別單。傳于柳誼曰。居首人賞典。考例捧傳旨。雖以朔試射規矩試取。此是專經講之移施。未滿四矢人。不必竝置才落秩。前此只以無分人。置之才落。今番無無分人。才落一款勿論。其中金星白李景佐。得中只是一矢。不可無懲礪之擧。令兵判。兩人等。各決棍七度。未滿四矢人。決棍五度。
정조 10년
柳誼。以專經武臣試射命官意啓曰。部將金致淇。武臣兼宣傳李柱完等矢數。査實以啓事。命下矣。臣等取考諸試官試記。則金致淇。皆以二矢懸錄。李柱完。以三矢懸錄。故又取都廳及該貫革兩處試記。詳細考閱。則金致淇。柳葉箭初巡。二矢邊四矢邊。二巡。一矢邊二矢邊三矢邊。合爲五矢。李柱完。柳葉箭初巡。二矢邊。二巡。三矢邊五矢貫。三巡。三矢邊。合爲四矢矣。都廳該貫革試記。旣如是明白相符。則金致淇之爲五矢。李柱完之爲四矢。可知其無疑。而諸試官試記之遺漏載錄。極涉不察。臣等不勝惶恐之意。敢啓。傳曰。知道。卿等勿待罪。參考官推考。可也。
정조 10년
執義兪彦脩。掌令鄭景祚。持平朴宗正鄭來百等啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府設鞫得情。快正王法。請物故罪人國榮。亟施孥籍之典。請還寢李魯春絶島安置之命。亟令王府設鞫嚴問。期於得情。世道汚下。亂賊輩出。王綱解弛。懲討不嚴。以至近日金宇鎭之醞釀。極矣。噫。渠以相臣之子。過蒙不世之恩。喣濡庇覆。恩造。何如。而惟其妖邪之性。罔念報效之道。謂君恩可以憑恃。謂父勢可以貪弄。東出西沒。迷藏於陰陽之界。上揣下摩。壟斷於左右之間。荷杖之計。極其陰祕。偸鈴之態。不忍正視。跳踉躑躅。無所不至。其所孤負。不一而足。而乃於不敢言之地。敢懷不敢萌之心。潛構啓草。敢售欺瞞之計。及承嚴敎。罔有悛改之意。渠亦北面而事吾君者也。以何心腸。敢爲此至凶憯無忌憚之事耶。乃其負犯自如。甄錄依舊。則自同平人之無故。敢謂一世之可欺。少不嚴畏。專肆放縱。一政二政。恣行胸臆。力抗天威之不已。罔恤公議之可畏。其手脚之閃倏。腸肚之呈露。至此而無餘蘊矣。論其罪惡。百態俱備。揆以刑章。萬戮猶輕。從古人臣。負此劇罪。豈有幸逭王章者乎。今此削版之命。雖出於我聖上曲貸之聖意。而惟其罔赦之罪。決不可薄勘而止。請削版罪人金宇鎭爲先施以絶島安置之典。新除授掌令金星甲。時在全羅道南原地。司諫院司諫李身晦。時在全州地。獻納盧廷良。時在南原地。正言李廷烈。時在京畿安山地。請竝斯速乘馹上來事。下諭。答府曰。不允。末端事。亟停勿煩。下諭事。依啓。
정조 10년
丙午十月十八日辰時。上御春塘臺。專經武臣試射入試時。行都承旨沈豐之。左承旨徐鼎修。右承旨柳誼。左副承旨趙衍德。右副承旨徐瀅修。同副承旨李集斗。假注書尹光顔朴蓍壽。記事官李崑秀李相璜。直閣鄭大容。待敎尹行任。考官右議政金熤。判尹鄭昌順。行副司直李敬懋。參考官朴天衡李邦鵬李翼晉李師濂。以次進伏訖。熤進前曰。日氣似冷。聖體。若何。上曰。一樣矣。仍命行禮。豐之啓稟矢數執鼓。分付宣傳官擧行。上曰。柳葉箭分所射之試官。以吳載純任嵂李亨元羅忠佐李洺爲之。畢射後未滿四矢人。更以大貫革。各一巡許射。可也。射畢。熤曰。臣適登筵席。敢此仰達矣。近日連伏見朝紙所頒者。金宇鎭之處分。實莫曉上意之所在。而罪與律名。太不相當。以其罪受此律者。非但群下之疑惑。亦無以懲戢後人。臣實愚迷而終未覺得處分之如何矣。上曰。驟看。果或如此。而傳敎中亦有所云。只是兒少迷藏之戱也。且其父。卽予院相。亦不無顧藉處耳。自古院相家。果無保存者。予則必欲全保者。豈有他哉。處分亦有商量者存矣。熤曰。雖曰院相。若有難赦之罪。則豈以此容貸乎。上命退。仍還內。諸臣以次退出。
정조 10년
丙午十月十八日申時。上御重熙堂。坐直承旨入侍時。左承旨徐鼎修。假注書朴蓍壽。記事官李崑秀李相璜。原任直閣鄭東浚。以次進伏訖。上曰。試所草記。催促入之。似此小事尙不査實乎。問于試所承旨以聞。賤臣承命。還奏曰。今方書入云矣。命退。諸臣以次退出。
정조 10년
行都承旨沈豐之坐。左承旨徐鼎修坐。右承旨柳誼坐。左副承旨趙衍德坐直。右副承旨徐瀅修坐。同副承旨李集斗坐直。注書金孝建仕一員未差。假注書朴蓍壽仕直。事變假注書李相璜仕。
정조 10년
傳于李集斗曰。坐直承旨入時。
정조 10년
以禁府都囚徒。傳于李集斗曰。柳光璧保放。李仁默削職放送。李邦祚罷職放送。呂萬永李熻吳晉秀申光河韓光植金熙采竝放送。
정조 10년
以刑曹都囚徒。傳于李集斗曰。李景春李世同趙元昌竝保放。婢連伊金長金竝放送。
정조 10년
傳于李集斗曰。同副承旨馳詣禁府刑曹。輕囚放釋以來。
정조 10년
李集斗啓曰。臣依下敎。馳往義禁府。時囚罪人柳光璧保放。李仁默削職放送。李邦祚罷職放送。呂萬永李熻吳晉秀申光河韓光植金熙采竝放送。仍詣典獄署。時囚罪人李景春李世同趙元昌竝保放。婢連伊金長金竝放送之意。敢啓。傳曰。知道。
정조 10년
沈豐之。以吏曹言啓曰。新除授全羅都事鄭來成呈狀內。矣身得接家信。則親病轉益危劇。自聞此報。心神飛越。按住不得。今方登途救護。計料遞改云。親病旣如是。則不可强令遠赴。依例改差。何如。傳曰。允。
정조 10년
徐瀅洙。以鑄錢所意啓曰。鑄錢依定奪。今十九日爲始。御營廳南倉北墻外。設所開鑄之意。敢啓。傳曰。知道。
정조 10년
柳誼。以兵曹言啓曰。以專經武臣試射別單。傳曰。居首人賞格。考例捧傳旨。雖以朔試射規矩試取。此是專經講之移施。未滿四矢人。不必竝置才落秩。前此只以無分人。置之才落。今番無無分人。才落一款。勿論。其中金星白李景佐。得中只是一矢。不可無懲礪之擧。令兵判。兩人等各決棍七度。未滿四矢人。決棍五度事。命下矣。依傳敎。一矢部將金星白。御營廳哨官李景佐。各決棍七度。未滿四矢。訓鍊院僉正李潤集。部將奉致珪。備邊司郞廳尹芮基趙雲衢。守禦廳哨官元晦鎭。各決棍五度之意。敢啓。傳曰。知道。
정조 10년
持平鄭來百啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府設鞫得情。快正王法。請物故罪人國榮。亟施孥籍之典。請還寢李魯春絶島安置之命。亟令王府設鞫嚴問。期於得情。請削版罪人金宇鎭爲先施以絶島安置之典。答府曰。不允。末端事。亟停勿煩。
정조 10년
丙午十月十九日巳時。上御重熙堂。同副承旨入侍時。同副承旨李集斗。假注書朴蓍壽。記事官金珍恪。記注官金健修。以次進伏訖。上命書傳敎曰。今番日次儒生殿講。旣無通栍。略則依通編捧傳旨。粗則依近例。紙筆墨施賞。仍命退。諸臣以次退出。
정조 10년
丙午十月十九日申時。上御重熙堂。坐直承旨入侍時。左副承旨趙衍德。假注書朴蓍壽。記事官尹行任李相璜。以次進伏訖。上曰。惠慶宮進服加減歸脾湯十貼製入。出榻敎仍命退。承史以次退出。
정조 10년
行都承旨沈豐之坐。左承旨徐鼎修坐。右承旨柳誼坐。左副承旨趙衍德坐直。右副承旨徐瀅修坐直。同副承旨李集斗坐。注書金孝建病一員未差。假注書朴蓍壽仕金祖淳仕直。事變假注書李德鉉仕。
정조 10년
持平朴宗正啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府設鞫得情。夬正王法。請物故罪人國榮。亟施孥籍之典。請還寢李魯春絶島安置之命。亟令王府設鞫嚴問。期於得情。請削版罪人金宇鎭爲先施以絶島安置之典。答府曰。不允。末端事。亟停勿煩。
정조 10년
柳誼啓曰。備邊司郞廳來言。今日賓廳日次。而無時急稟定事。不得來會云矣。敢啓。傳曰。明日爲之。
정조 10년
以平安監司啓本。罪人洪義榮到配事。傳于趙衍德曰。不過申飭。卽爲放送事。分付。
정조 10년
金孝建病。代以金祖淳爲假注書。
정조 10년
徐瀅修啓曰。假注書金祖淳。時無職名。令該曹依例付軍職。以爲冠帶常仕。何如。傳曰。俄於注書望筒。以副司正書入。又請付軍職。何也。此啓辭勿施。
정조 10년
徐瀅修啓曰。明日次對。兩司長官。當爲進參。大司憲鄭好仁。待開門牌招。何如。傳曰。情勢似然。許遞。
정조 10년
以忠淸監司狀啓。訓局砲保價布。分等代捧。令廟堂稟旨。不能先事啓聞。惶恐待罪事。傳于柳誼曰。勿待罪事。回諭。草記稟處。
정조 10년
李集斗。以義禁府言啓曰。平壤府定配罪人洪義榮到配啓本判付內。不過申飭。卽爲放送事。命下矣。洪義榮。卽爲放送事。分付該道道臣之意。敢啓。傳曰。知道。
정조 10년
丙午十月二十日辰時。上御重熙堂。都承旨入侍時。行都承旨沈豐之。記事官金孝建尹行任李相璜。以次進伏訖。上曰。禮判入侍。賤臣承命出。與禮曹判書徐有隣偕入進伏。上曰。處子家家長。盡爲待令乎。有隣曰。未及待令矣。上曰。揀擇時節目。都承旨與禮判戶曹郞廳。眼同抄出。可也。命退。諸臣以次出。
정조 10년
丙午十月二十日申時。上御重熙堂。都承旨入侍時。行都承旨沈豐之。假注書朴蓍壽。記事官尹行任李相璜。以次進伏訖。上命書傳敎曰。旣承慈敎。幼學金遠復女。幼學鄭斗煥女。通德郞金會淳女。幼學沈順之女。幼學尹祖烈女。生員朴準源女。進士申履相女。再揀擇時詣闕。餘皆許婚事。分付。仍命退。承史以次退出。
정조 10년
丙午十月二十日酉時。上御重熙堂。坐直承旨入侍時。左副承旨趙衍德。假注書金祖淳。記事官尹行任李相璜。以次進伏訖。上曰。右副承旨入侍。賤臣承命出。與右副承旨徐瀅修偕入進伏。上命讀公事。衍德等讀奏。上命判付訖。命退。諸臣以次退出。
정조 10년
行都承旨沈豐之坐。左承旨趙英鎭未肅拜。右承旨柳誼坐直。左副承旨李祖承坐直。右副承旨趙衍德坐。同副承旨孟至大未肅拜。注書金孝建病一員未差。假注書朴蓍壽仕金祖淳仕直。事變假注書李德鉉仕。
정조 10년
李祖承啓曰。同副承旨李集斗。今日不爲仕進。卽爲牌招。何如。傳曰。許遞。前望單子入之。
정조 10년
傳于沈豐之曰。輪對官入侍。
정조 10년
傳于沈豐之曰。左承旨右副承旨。聞有實𧏮。許遞。前望單子入之。
정조 10년
承旨前望單子入之。趙英鎭李祖承孟至大落點。
정조 10년
柳誼啓曰。新除授左承旨趙英鎭。時在永興府任所。斯速乘馹上來事。下諭。左副承旨李祖承。卽爲牌招察任。何如。傳曰。允。
정조 10년
沈豐之啓曰。卜相事。命下矣。政官。卽爲牌招開政。何如。傳曰。允。
정조 10년
沈豐之。以吏批言啓曰。領議政鄭存謙許副事。命下矣。當爲置處。而領敦寧一窠。他大臣。今方見帶。本曹無相當窠。依例送西之意。敢啓。傳曰。知道。
정조 10년
有政。吏批。判書李在簡進。參判李秉模式暇。參議李時秀進。行都承旨沈豐之進。以奉朝賀金致仁爲卜相。林蓍喆爲大司諫。權爲兵曹參知。趙應鎭爲刑曹佐郞。南景龍爲全羅都事。領議政單金致仁。承政都提調單金致仁。金夢華爲襄陽府使。韓光濟爲永興府使。
정조 10년
柳誼。以兵批言啓曰。領議政鄭存謙。許副送西事。命下矣。當爲隨品置處。而領中樞一窠。判中樞二窠。他大臣及輔國判書具允明。今方見帶。從座目。判中樞府事具允明。降付知中樞。而時無見窠。依例作闕下批。其代鄭存謙。判中樞下批之意。敢啓。傳曰。知道。
정조 10년
兵批。判書金履素病。參判李在學病。參議李亨元入直進。參知未差。右承旨柳誼進。知事作闕單李昌運。判府事單鄭存謙。知事單具允明。僉知單權昌質。副護軍單具明謙。
정조 10년
沈豐之啓曰。前領議政鄭存謙家。遣承旨傳諭。仍爲問病以來事。命下矣。何承旨進去乎。敢稟。傳曰。右副承旨進去。
정조 10년
徐瀅修啓曰。臣敬奉聖旨。馳往傳諭于南部會賢坊長興洞契行判中樞府事鄭存謙處。則以爲。臣病在垂死。罪積瘝廢。而嚴畏之極。不敢屢瀆。祗自向天祈祝。恭俟處分。不意近密之臣。臨宣聖諭。特垂矜憐。許解重任。臣感激隕越。伏地嗚咽。不能成聲。至於曲副體諒之敎。便意將攝之諭。軫念顧復之恩。如慈父之憂病子。無似賤臣。何以得此於君父。惶感之極。以首頓地。不知所達云矣。敢啓。傳曰。知道。
정조 10년
備忘記。敦諭領議政金致仁。卿之致政歸休。今且十有五載。雖因吉月之朝。尙有老成人典刑。而以卿平昔體國之誠。程子所謂身在畎畝。寤寐朝廷者。卿豈能一日而忘是心哉。間値往役義重。予俾卿暫假樞銜。而不遂處之廊廟。委之機務。蓋諒卿斂退之初心。且因事勢不得不然矣。到今君綱陵夷。國勢板蕩。溢目艱虞。凜如綴旒。況搢紳大夫之間。泮渙日甚。干戈之抽向相尋。酸醎之調劑無期。噫。予自臨御以後。所惓惓者。規模之先立。而天道猶且少變。人謀苦遲成效。東倒西欹。依舊十年前樣子。於斯時也。不有以敷求宿德。坐鎭囂俗。則顧安由凝聚各私之廷論。收拾已乖之世道哉。卿或以旣去復至。爲難進之端。則宋時舊章可按也。我朝故事可據也。予於卿。亦豈以處義之不當强者。强之。念卿先卿。事我寧考。有奕勳庸。紀在太常。予今任卿。若寧考之任先卿。予何多誥。卿何多讓。卿須卽速造朝。其尙弼予。以副予側席虛佇之望。
정조 10년
禮曹判書徐有隣啓曰。臣敬奉聖旨。馳往傳諭于北部觀光坊昭格洞契議政府領議政金致仁處。則以爲。殿下何爲此非常無前之擧也。臣是旣退十五年。年七袠懍懍尸居之喘。尙可以職事。擬議於臣乎。新命一下。萬目俱愕。況臣震剝。當作何狀。繼以宗伯之臣。臨宣聖諭。乃殿下憂慨於國勢朝象。所以責勉賤臣者。諄複勤摯。終又提敎先故。有若宋帝之諭於王素。臣雙擎跪讀。惝怳隕越。自不覺感涕之無從也。殿下眞以臣。謂可以當此時膺此任。坐鎭囂俗。收拾世道。以副我聖上之期望乎。今臣朝夕拭巾。以俟符到。大防難越。猶屬餘事。其不可復責以生人之事。擧世之所共知。聖明之所俯燭。奚待臣覶縷言也。噫。臣荷兩朝再造之私。侈一身三字之銜。持歸泉下。庶圖結草。今於垂死之日。事乃大謬。聖恩未卒於始終。身計轉入於奇怪。撫躬自悼。無面可顯。此亦窮命所致。尙何言哉。儻蒙聖慈。俯加矜憐。及今收還成命。無使久駭觀聽。則公私萬幸。惟是泣祝。倉卒附陳。不知所達云矣。敢啓。傳曰。知道。
정조 10년
李祖承。以義禁府言啓曰。頃因獻納金光岳上疏。禮安前縣監任璸罪狀。令新道伯詳査啓聞後拿問勘處之命下。故行會本道矣。慶尙監司金尙集査啓內。留衙之客弊。尙不能檢察。則在野之民情。難保其導達。六載莅任。吏隷之前後任使者。不過四五人。則偏聽生奸。勢所必至。其罪狀。令攸司稟處事。啓下矣。任璸。今方待命。卽爲拿囚之意。敢啓。傳曰。知道。